Numai textele originale CEE-ONU au efect juridic în temeiul dreptului public internațional. Situația și data intrării în vigoare ale prezentului regulament ar trebui verificate în ultima versiune a documentului de situație al CEE-ONU TRANS/WP.29/343, disponibil la următoarea adresă:

http://www.unece.org/trans/main/wp29/wp29wgs/wp29gen/wp29fdocstts.html

Regulamentul nr. 39 al Comisiei Economice pentru Europa a Organizației Națiunilor Unite (CEE-ONU) – Dispoziții uniforme privind omologarea vehiculelor cu privire la vitezometru și odometru, inclusiv instalarea acestora [2018/1857]

Include toate textele valabile până la:

Suplimentul 1 la seria 01 de amendamente – Data intrării în vigoare: 10 octombrie 2017

CUPRINS

REGULAMENTUL

1. Domeniul de aplicare

2. Definiții

3. Cerere de omologare

4. Omologare

5. Specificații

6. Modificări ale tipului de vehicul

7. Conformitatea producției

8. Sancțiuni în caz de neconformitate a producției

9. Denumirile și adresele serviciilor tehnice responsabile cu efectuarea încercărilor de omologare și ale autorităților de omologare de tip

10. Dispoziții tranzitorii

ANEXE

1. Comunicare

2. Dispunerea mărcilor de omologare

3. Măsurarea preciziei vitezometrului pentru conformitatea producției

1. DOMENIUL DE APLICARE

Prezentul regulament se aplică omologării vehiculelor din categoriile L, M și N (1).

2. DEFINIȚII

În sensul prezentului regulament:

2.1. „Omologarea unui vehicul” înseamnă omologarea unui tip de vehicul cu privire la vitezometru și odometru, inclusiv instalarea acestora.

2.2. „Tip de vehicul în ceea ce privește vitezometrul și odometrul” se referă la vehiculele care nu prezintă diferențe esențiale între ele, diferențele respective putând privi, în special, următoarele aspecte: 2.2.1. indicarea dimensiunii pneurilor selectate dintr-o gamă de pneuri cu montare normală; 2.2.2. raportul total de transmisie la vitezometru, inclusiv orice reductor de antrenare; 2.2.3. tipul de vitezometru caracterizat prin: 2.2.3.1. nivelurile de toleranță ale mecanismului de măsurare al vitezometrului; 2.2.3.2. constanta tehnică a vitezometrului; 2.2.3.3. gama de viteze afișate. 2.2.4. Tipul de odometru caracterizat prin: 2.2.4.1. constanta tehnică a odometrului; 2.2.4.2. numărul de cifre.

2.3. „Pneuri cu montare normală” înseamnă tipul (tipurile) de pneuri prevăzut(e) de producător pentru tipul de vehicul respectiv; pneurile de zăpadă nu sunt considerate ca fiind cu montare normală.

2.4. „Presiune normală de rulare” înseamnă presiunea de umflare la rece specificată de producătorul vehiculului, plus 0,2 bari.

2.5. „Vitezometru” înseamnă acea parte a echipamentului care îi indică conducătorului viteza instantanee a vehiculului său (2). 2.5.1. „Toleranțele mecanismului de măsurare al vitezometrului” se referă la precizia vitezometrului propriu-zis, exprimată prin limitele superioară și inferioară de indicare a vitezei pentru o gamă de viteze de intrare. 2.5.2. „Constanta tehnică a vitezometrului” înseamnă relația dintre rotațiile sau impulsurile de intrare pe minut și o viteză afișată specificată.

2.6. „Odometru” înseamnă acea parte a echipamentului odometrului care îi indică conducătorului distanța totală înregistrată de vehicul de la intrarea în serviciu. 2.6.1. „Constanta tehnică a odometrului” înseamnă relația dintre numărul de rotații sau impulsuri de intrare pe minut și distanța parcursă de vehicul.

2.7. „Vehicul neîncărcat” înseamnă vehiculul pregătit pentru deplasare, cu rezervorul de combustibil plin, cu lichid de răcire, lubrifiant, scule și o roată de rezervă (dacă este prevăzută în echipamentul standard de către producătorul vehiculului), cu un conducător auto care are o masă de 75 de kg, însă fără însoțitor și fără accesorii opționale sau încărcătură.

3. CERERE DE OMOLOGARE

3.1. Cererea de omologare pentru un tip de vehicul cu privire la vitezometru și odometru, inclusiv instalarea acestora, se înaintează de către producătorul vehiculului sau de reprezentantul acreditat în mod corespunzător al acestuia.

3.2. Aceasta trebuie să fie însoțită de documentele menționate mai jos, în trei exemplare, și de următoarele indicații:

3.2.1. o descriere a tipului de vehicul cu privire la aspectele menționate la punctele 2.2, 2.3, 2.4, 2.5 și 2.6 de mai sus; tipul de vehicul trebuie specificat.

3.3. Se prezintă serviciului tehnic care efectuează încercările de omologare un vehicul neîncărcat reprezentativ pentru tipul de vehicul care urmează să fie omologat.

3.4. Autoritatea de omologare de tip verifică dacă există condiții satisfăcătoare pentru asigurarea controlului efectiv al conformității producției înainte de acordarea omologării de tip.

4. OMOLOGARE

4.1. În cazul în care tipul de vehicul prezentat în vederea omologării în temeiul prezentului regulament îndeplinește cerințele regulamentului cu privire la vitezometru și odometru, inclusiv cu privire la instalarea acestora, se acordă omologarea tipului de vehicul respectiv.

4.2. Fiecărui tip omologat i se atribuie un număr de omologare. Primele două cifre reprezintă numărul cel mai mare din seria de amendamente încorporate în regulament în momentul eliberării omologării. Aceeași parte contractantă nu poate să atribuie același număr unui alt tip de vehicul care face obiectul dispozițiilor punctului 6. din prezentul regulament.

4.3. Avizul de omologare sau de refuz al omologării unui tip de vehicul în temeiul prezentului regulament se comunică părților la acord care aplică prezentul regulament, prin intermediul unui formular conform modelului din anexa 1 la prezentul regulament și al diagramelor de instalare, furnizate de solicitant în vederea omologării într-un format maxim A4 (210 × 297 mm) sau împăturit ca să ajungă la acest format și la o scară corespunzătoare.

4.4. Pe fiecare vehicul conform cu un tip de vehicul omologat în temeiul prezentului regulament se aplică în mod vizibil și într-o poziție ușor accesibilă, precizată în formularul de omologare, o marcă de omologare internațională constând în:

4.4.1. un cerc în interiorul căruia se află litera „E” urmată de numărul distinctiv al țării care a acordat omologarea (3);

4.4.2. Numărul prezentului regulament, urmat de litera „R”, o cratimă și numărul de omologare la dreapta cercului prevăzut la punctul 4.4.1.

4.5. În cazul în care vehiculul corespunde unui tip de vehicul omologat, în temeiul unuia sau mai multor regulamente anexate la acord, în țara care a acordat omologarea în temeiul prezentului regulament, simbolul prevăzut la punctul 4.4.1 nu trebuie repetat; în acest caz, numerele și simbolurile suplimentare ale tuturor regulamentelor în temeiul cărora a fost acordată omologarea în țara care a acordat omologarea în temeiul prezentului Regulament trebuie dispuse în coloane verticale situate la dreapta simbolului prevăzut la punctul 4.4.1.

4.6. Marca de omologare trebuie să fie ușor lizibilă și de neșters.

4.7. Marca de omologare se amplasează pe plăcuța cu date a vehiculului fixată de producător sau în apropierea acesteia.

4.8. Anexa 2 la prezentul regulament oferă exemple de dispunere a mărcilor de omologare.

5. SPECIFICAȚII

5.1. Pe vehiculul pentru care se solicită omologarea trebuie montate un vitezometru și un odometru conforme cu cerințele prezentului regulament.

5.2. Afișajul vitezometrului trebuie amplasat în câmpul de vizibilitate direct al conducătorului auto și trebuie să fie perfect lizibil atât în timpul zilei, cât și în timpul nopții. Gama de viteze afișate trebuie să fie suficient de mare încât să includă viteza maximă a acestui tip de vehicul, astfel cum a fost indicată de producător.

5.2.1. În cazul vitezometrelor destinate vehiculelor din categoriile M, N și L3, L4, L5 și L7, gradația este de 1, 2, 5 sau 10 km/h. Valorile numerice ale vitezei trebuie afișate după cum urmează: atunci când valoarea cea mai mare de pe cadran nu depășește 200 km/h, valorile vitezei trebuie să fie indicate pe cadran la intervale de cel mult 20 km/h. Atunci când valoarea maximă de pe afișaj depășește 200 km/h, valorile vitezei trebuie indicate la intervale de cel mult 30 km/h. Nu este necesar ca intervalul între valorile numerice ale vitezei indicate să fie uniform.

În cazul în care o setare permite conducătorului auto să aleagă între viteza în km/h și mph (mile pe oră), atunci viteza poate fi afișată fie doar în km/h, fie doar în mile/h. Unitatea corespunzătoare trebuie afișată permanent.

5.2.2. În cazul vehiculelor din categoriile M, N și L3, L4, L5 și L7, construite pentru a fi comercializate în orice țară în care se folosesc unități de măsură anglo-saxone, vitezometrul este, de asemenea, marcat în mph (mile pe oră); gradațiile trebuie să fie de 1, 2, 5 sau 10 mph.

Viteza poate fi afișată în km/h sau mph, cu condiția să existe un reglaj care să permită conducătorului auto să aleagă între viteza în km/h și cea în mph; în acest caz, unitatea corespunzătoare trebuie afișată permanent.

Valorile numerice ale vitezei trebuie afișate la intervale de cel mult 20 mph și trebuie să înceapă la 10 sau 20 mph. Nu este necesar ca intervalul între valorile numerice ale vitezei indicate să fie uniform.

5.2.3. În cazul vitezometrelor destinate vehiculelor din categoriile L1 (motorete), L2 și L6, valorile afișate nu trebuie să depășească 80 km/h. Gradația trebuie să fie de 1, 2, 5 sau 10 km/h, iar valorile numerice marcate ale vitezei indicate nu trebuie să depășească 10 km/h. Nu este necesar ca intervalul între valorile numerice ale vitezei indicate să fie uniform.

5.2.4. În cazul vehiculelor din categoriile L1, L2 și L6, construite pentru a fi comercializate în orice țară în care se folosesc unități de măsură anglo-saxone, vitezometrul trebuie să fie, de asemenea, marcat în mph (mile pe oră); gradațiile trebuie să fie de 1, 2, 5 sau 10 mph. Valorile numerice ale vitezei trebuie afișate la intervale de cel mult 10 mph și trebuie să înceapă la 10 sau 20 mph. Nu este necesar ca intervalul între valorile numerice ale vitezei indicate să fie uniform. În cazul în care o setare permite conducătorului auto să aleagă între viteza în km/h și cea în mph (mile pe oră), atunci viteza poate fi afișată fie doar în km/h, fie doar în mph. Unitatea corespunzătoare trebuie afișată permanent.

5.3. Precizia vitezometrului trebuie încercată conform procedurii de mai jos:

5.3.1. Pneurile trebuie să facă parte dintr-unul din tipurile de pneuri cu montare normală pe vehicul, astfel cum s-a definit la punctul 2.3 din prezentul regulament. Se efectuează o încercare pentru fiecare tip de vitezometru destinat a fi montat de către producător.

5.3.2. Încercarea se efectuează cu vehiculul având greutatea corespunzătoare vehiculului neîncărcat. Pentru măsurare, se poate adăuga o greutate suplimentară. Greutatea vehiculului și distribuția acesteia între axe este indicată în comunicarea privind omologarea (a se vedea punctul 7 din anexa 1);

5.3.3. Temperatura de referință la locul unde este plasat vitezometrul trebuie să fie de 23 ± 5 °C;

5.3.4. În timpul fiecărei încercări, presiunea pneurilor este presiune normală de rulare, astfel cum este definită la punctul 2.4;

5.3.5. Vehiculul trebuie încercat la următoarele viteze: Viteza maximă prin construcție (Vmax) a vehiculului specificată de către producătorul acestuia (km/h) Viteza de încercare (V1) (km/h) Vmax ≤ 45 80 % din Vmax 45 < Vmax ≤ 100 40 km/h și 80 % Vmax (dacă viteza care rezultă este ≥ 55 km/h) 100 < Vmax ≤ 150 40 km/h, 80 km/h și 80 % Vmax (dacă viteza care rezultă este ≥ 100 km/h) 150 < Vmax 40 km/h, 80 km/h și 120 km/h

5.3.6. Aparatura de încercare utilizată pentru măsurarea vitezei reale a vehiculului are o precizie de ± 0,5 %; 5.3.6.1. În cazul utilizării unei piste de încercări, aceasta prezintă o suprafață plană, uscată și cu aderență suficientă; 5.3.6.2. În cazul în care se utilizează pentru încercare un stand cu role, diametrul rolelor trebuie să fie de cel puțin 0,4 m;

5.4. Viteza indicată nu trebuie să fie inferioară vitezei reale a vehiculului. La vitezele de încercare specificate la punctul 5.3.5 de mai sus, trebuie să existe următoarea relație între viteza afișată (V1) și viteza reală (V2).

0 ≤ (V1 – V2) ≤ 0,1 V2 + 4 km/h

5.5. Afișajul odometrului trebuie să fie vizibil sau accesibil conducătorului auto. Odometrul trebuie să afișeze cel puțin un număr întreg compus din minimum șase cifre pentru vehiculele din categoriile M și N și cel puțin un număr întreg compus din minimum cinci cifre pentru vehiculele din categoria L. Cu toate acestea, autoritățile de omologare de tip pot accepta și un număr întreg compus din cel puțin cinci cifre pentru vehiculele din categoriile M și N dacă utilizarea preconizată a vehiculului justifică acest lucru.

5.5.1. În cazul vehiculelor construite pentru a fi comercializate în orice țară în care se folosesc unități de măsură anglo-saxone, odometrul trebuie marcat în mile.

6. MODIFICĂRI ALE TIPULUI DE VEHICUL

6.1. Orice modificare a tipului de vehicul trebuie adusă la cunoștința autorității de omologare de tip care a acordat omologarea pentru tipul de vehicul. În acest caz, autoritatea poate:

6.1.1. să considere că modificările aduse nu sunt susceptibile să aibă un efect negativ important și că în orice caz vehiculul rămâne conform cu cerințele prevăzute sau

6.1.2. să solicite un nou raport de încercare serviciului tehnic responsabil cu efectuarea încercărilor.

6.2. Avizul de confirmare a omologării sau de refuz al omologării, însoțit de menționarea modificărilor, se comunică prin procedura specificată la punctul 4.3 de mai sus părților la acord care aplică prezentul regulament.

7. CONFORMITATEA PRODUCȚIEI

7.1. Procedurile de conformitate a producției trebuie să fie conforme cu procedurile stabilite în apendicele 1 la acord (E/ECE/TRANS/505/Rev.3), cu respectarea următoarelor cerințe:

7.2. Fiecare vehicul omologat în temeiul prezentului regulament este astfel construit încât să corespundă tipului omologat prin respectarea cerințelor părții (părților) relevante din prezentul regulament.

7.3. Pentru fiecare tip de vehicul se efectuează un număr suficient de controale în ceea ce privește vitezometrul și instalarea acestuia; în special, pentru fiecare tip de vehicul trebuie efectuată cel puțin încercarea prevăzută în anexa 3 la prezentul regulament.

7.4. Autoritatea care a acordat omologarea de tip poate verifica în orice moment metodele de control al conformității aplicate în fiecare unitate de producție. Frecvența normală a acestor verificări este de o dată la doi ani.

7.5. Dacă în urma verificărilor și controalelor efectuate în temeiul punctului 7.4 de mai sus se obțin rezultate nesatisfăcătoare, autoritatea competentă se asigură că se iau toate măsurile necesare pentru restabilirea conformității producției cât mai rapid posibil.

8. SANCȚIUNI ÎN CAZ DE NECONFORMITATE A PRODUCȚIEI

8.1. Omologarea acordată pentru un tip de vehicul în temeiul prezentului regulament poate fi retrasă în cazul în care nu se respectă cerința prevăzută la punctul 7.1 de mai sus sau în cazul în care rezultatele verificărilor la care au fost supuse vehiculele conform punctului 7 de mai sus nu sunt satisfăcătoare.

8.2. În cazul în care o parte la acord care aplică prezentul regulament retrage o omologare acordată anterior, partea respectivă este obligată să anunțe neîntârziat celelalte părți contractante care aplică prezentul regulament, prin intermediul unei fișe de comunicare în conformitate cu modelul din anexa 1 la prezentul regulament.

9. DENUMIRILE ȘI ADRESELE SERVICIILOR TEHNICE RESPONSABILE CU EFECTUAREA ÎNCERCĂRILOR DE OMOLOGARE ȘI ALE AUTORITĂȚILOR DE OMOLOGARE DE TIP

Părțile contractante la acord care pun în aplicare prezentul regulament comunică Secretariatului Organizației Națiunilor Unite denumirile și adresele serviciilor tehnice responsabile cu efectuarea încercărilor de omologare și ale autorităților responsabile cu omologarea de tip care acordă omologarea și cărora trebuie să le fie trimise fișele care certifică acordarea, extinderea, refuzul sau retragerea omologării, emise în alte țări.

10. DISPOZIȚII TRANZITORII

10.1. Începând cu data oficială a intrării în vigoare a seriei 01 de amendamente, nicio parte contractantă care aplică prezentul regulament nu trebuie să refuze să acorde sau să refuze să accepte omologările de tip în temeiul prezentului regulament, astfel cum a fost modificat prin seria 01 de amendamente.

10.2. Începând cu 1 septembrie 2017, părțile contractante care aplică prezentul regulament trebuie să acorde noi omologări de tip numai dacă tipul de vehicul care urmează a fi omologat îndeplinește cerințele prezentului regulament astfel cum a fost modificat prin seria 01 de amendamente.

10.3. Părțile contractante care pun în aplicare prezentul regulament nu trebuie să refuze acordarea de extinderi ale omologărilor de tip pentru tipurile de omologări existente care au fost acordate în conformitate cu seriile anterioare de amendamente aduse prezentului regulament.

10.4. Începând cu data intrării în vigoare a seriei 01 de amendamente la prezentul regulament, părțile contractante care aplică prezentul regulament continuă să accepte omologări de tip acordate în temeiul seriei precedente de amendamente la prezentul regulament.

(1) Astfel cum sunt definite în Rezoluția consolidată privind construcția vehiculelor (R.E.3.), document ECE/TRANS/WP.29/78/Rev.6, para. 2. – www.unece.org/trans/main/wp29/wp29wgs/wp29gen/wp29resolutions.html

(2) Aceasta nu include partea din tahograf care indică viteza, dacă aceasta este conformă cu specificațiile referitoare la omologarea de tip, care nu permit o diferență absolută între viteza reală și cea indicată mai mare decât valorile care rezultă din cerințele de la punctul 5.4 de mai jos.

(3) Numerele distinctive ale părților contractante la Acordul din 1958 sunt reproduse în anexa 3 la Rezoluția consolidată privind construcția vehiculelor (R.E.3), documentul ECE/TRANS/WP.29/78/Rev. 6, anexa 3 – www.unece.org/trans/main/wp29/wp29wgs/wp29gen/wp29resolutions.html